KIRJALLINEN KYSYMYS E-2447/01 esittäjä(t): Luciano Caveri (ELDR) komissiolle. Sääennusteet Euroopassa.



Virallinen lehti nro 160 E , 04/07/2002 s. 0014 - 0015



KIRJALLINEN KYSYMYS E-2447/01 esittäjä(t): Luciano Caveri (ELDR) komissiolle (11. syyskuuta 2001) Aihe: Sääennusteet Euroopassa Yksikertainen vertaileva tutkimus Euroopan unionin jäsenvaltioiden sääennustejärjestelmistä osoitti, että tällä alalla vastuualueet ja organisaatiomallit ovat varsin erilaisia eri maissa kunkin maan historiallisesta taustasta riippuen. Varsinkin Italian tapaus on huomionarvoinen, sillä Italiassa kansallinen monopoli on myönnetty armeijalle, tarkalleen ottaen ilmavoimille, mutta siellä on luotu vähitellen osittain myös paikallisten sääennusteiden puutteiden vuoksi omia alueellisia sääennustejärjestelmiä. Euroopan sääennusteiden pitäisi kuitenkin kansainvälisessä kontekstissa yhä suuremmassa määrin noudattaa yhdenmukaisuuden periaatetta kaikilla tasoilla niin koko mantereen laajuisissa kuin yksityiskohtaisemmissa paikallisissa ennusteissa. Voisiko komissio ilmoittaa, mitä aloitteita Euroopan unioni aikoo tehdä yllä mainitussa asiassa? Philippe Busquinin komission puolesta antama vastaus (8. marraskuuta 2001) Toimintojen yhdenmukaistamisen käsite sääennustealalla ei ole uusi. Ensimmäinen kansainvälinen säätietojen yhdenmukaistamiseen keskittyvä sääennustejärjestö perustettiin vuonna 1880. Yhteistyötä on jatkanut vuonna 1950 Yhdistyneiden Kansakuntien alaisuuteen perustettu Maailman ilmatieteellinen järjestö. Mittauksen, laskennan ja televiestintätekniikan jatkuva kehitys on edellyttänyt jatkuvia tutkimus- ja kehitystoimia ilmatiedeyhteisössä. Ilmatiede sisällytettiin kansainvälisen ja monialaisen luonteensa vuoksi yhtenä alkuperäisistä seitsemästä tieteen alueesta tieteellisen ja teknisen tutkimuksen eurooppalaiseen yhteistyöhön COST:iin, kun se perustettiin vuonna 1971. COST on kansallisen tutkimuksen yhteistyö- ja verkostoitumisjärjestelmä. Yksi COST:in ensimmäisen ilmatieteeseen liittyvän toimen tärkeimmistä tuloksista oli Euroopan keskipitkien sääennusteiden keskuksen (ECMWF) perustaminen Readingiin, Yhdistyneeseen kuningaskuntaan. Vaikka jäsenvaltioiden vastuualueet ja organisaatiojärjestelyt vaihtelevat huomattavasti, eurooppalaiset meteorologit ja sääennusteasiantuntijat tekevät tiivistä yhteistyötä. Eurooppalaiset sääpalvelut perustivat yhdenmukaistamisjärjestön Eumetnetin. COST ja Eumetnet tekevät tiivistä yhteistyötä. Ilmatieteen alan COST edistää yhteistyötä ja yhdenmukaistamista hallitusten ja armeijoiden lisäksi myös yliopistojen laitosten ilmatiedeyhteisöjen toiminnassa erityisesti, kun on kyse uusista tutkimusideoista. Ilmatieteen COST osallistuu myös sääennustemenetelmien yhdenmukaistamiseen standardointiin. Yhteistyön tuloksena tehtäviä jaetaan eri organisaatioille ja näin vältetään asioiden tekeminen kahteen kertaan. Tutkimusideat toimitetaan COST:in ilmatieteen alan tekniselle komitealle COST-toimintaehdotusten muodossa. Tekninen toimikunta kuulee Eumetnetiä määrittäessään, miten uusi ehdotus täydentäisi muita aloitteita, ennen kuin se päättää ehdotuksen hyväksymisestä. Jos toiminnasta kiinnostuneita on riittävästi (ainakin viisi maata aikoo allekirjoittaa yhteistyötä koskevan tavoitemuistion), uusi COST-toiminta aloitetaan. COST:in ilmatieteen alan toimintojen tuloksia käyttävät kansalliset sääennustepalvelut sekä Eumetnet. COST osallistuu myös tutkimusvaiheeseen. Käytännön vaiheen kustannuksista vastaavat kansalliset tai kansainväliset organisaatiot. Luettelo COST:in ilmatieteen alan toiminnoista lähetetään suoraan kysymyksen esittäneelle parlamentin jäsenelle sekä parlamentin pääsihteeristölle.